***Sino-Balcanica:* Пресеци на културата, јазикот и историјата**

На 27 и 28 август, 2023, во организација на Синолошкиот центар на знаење при Лексикографскиот центар на Македонската академија на науките и уметностите во Охрид се одржа меѓународна научна конференција, насловена како – „*Sino-Balcanica:* Пресеци на културата, јазикот и историјата“. На конференцијата, којашто се одвиваше во Куќата на Уранија, зедоа учество над триесетина научници и истражувачи од голем број на земји, каде што освен од Македонија, со свои трудови се претставија и излагачи од: Албанија, Бугарија, Германија, Грција, Кина, Србија, Хрватска, Шпанија...

Конференцијата беше отворена со пригодно слово на претседателот на Македонската академија на науките и уметностите академик Љупчо Коцарев, на коешто се надоврзаа и говорите на проф. ‘Шју Баофенг, директорот на Светскиот синолошки центар при Пекиншкиот јазичен универзитет, како и на амбасадорот на Н.Р. Кина во Македонија неговата екселенција Чжанг Цуо, по што отпочнувањето на научниот дел од Конференцијата беше поздравен со слово на академик Витомир Митевски, директорот на Лексикографскиот центар при МАНУ.

Конференцијата тематски беше поделена на три сесии: пресеци на културата, пресеци на јазикот и пресеци на историјата. Од излагањата на првата сесија, би ја издвоиле студијата на м-р. Сара Цветановска, којашто даде едно темелно иследување на почетоците и развојот на синологијата во Македонија сѐ до денес. Д-р Пабло Роберт Морено од Шпанија го изложи своето видување за сложената интеракција меѓу разните културни идентити во XVII век на примерот на првиот кинески католички епископ во историјата Луо Венцао (1617-1691). Понатаму, проф. Елена Аврамиду од Јонскиот Универзитет во Грција настапи со свое истражување од компаративно стојалиште на конфуцијанската и платонистичката теорија на политичката власт, додека проф. Чжао Хонгџјуен од Научно-технолошкиот универзитет на ‘Чингдао, Кина, побуди општо внимание со своето излагање за ширењето и трансформациите на култот на Дионис по Патот на свилата во хеленистичката и постхеленистичката епоха. Проф. Фанг Чаохуј од Универзитетот ‘Чингхуа во Пекинг настапи со сеопфатна студија, којашто го анализираше процесот, при којшто поимот „Тао“ постепено го има заземено местото на клучен философски и културен концепт во интелектуалната историја на Кина.

Втората сесија на конференцијата беше отпочната со студија на д-р Игор Радев, научен раководител на Синолошкиот центар на знаење при Македонската академија на науките и уметностите, за преводните стратегии, кои биле ползувани од страна на првата христијанска заедница што историски има присуствувано во Кина – Црквата на Истокот во ерата на династијата ‘Танг (618-907), за пренесување на христијанските доктринарни концепти во кинескиот јазик. Академик Катица Ќулавкова од Македонската академија на науките и уметностите на истата сесија се обрати со своја анализа на содејството помеѓу поезијата и културата, митот и реалноста, на примерот на две современи кинески поетеси – Чжао Си’ и Ли Суо. Книжевната проблематика беше продолжена и од излагањето на Елена Дамјаноска од Универзитет Свети Кирил и Методиј во Скопје со прониклива компаративна студија за допирните точки на смисловните структури, кои се присутни во романот *Пиреј* од Петре М. Андреевски и романот *Црвено сорго* од Мо Јен. На ова се надоврза и анализата што во своето излагање ја понуди проф. Наташа Аврамовска од Универзитетот Свети Кирил и Методиј во врска со симболиката на женските солзи врз примерот на делата *Бину и Големиот ѕид* и *Добрите жени на Кина* од современите кинески автори Су ‘Тонг и ‘Шинжан. Ана Јовановиќ од Белградскиот Универзитет настапи со својата контрастивна анализа на идиоматските изрази што во себе ги содржат лексемите „небо“ и „земја“ во српскиот и кинескиот јазик. Антонија Цанкова од Софискиот Универзитет „Свети Климент Охридски“ од своја страна понуди анализа на поимот на љубовта во древната кинеска народна поезија.

Во третата сесија на Конференцијата, проф. ‘Шју Баофенг од Пекиншкиот јазичен универзитет се осврна на современите текови во развојот на балканската синологија. Проф. Максим Королков од Хајделбершкиот Универзитет во Германија се обрати со анализа на конвергентните процеси одговорни за економскиот подем што се има случено во Античка Грција и древна Кина во V-IV век пр.н.е. Проф. Марија Маринова од Софискиот Универзитет „Свети Климент Охридски“ се осврна на ритуалната улога на триподот во културите на Балканот и древна Кина во периодот од неолитот до бронзената епоха. Д-р Чу Јенхонг од Шангајската академија за општествени науки ја изложи својата студија за прекршувањето на женската историја на Кина низ призмата на американската научна мисла во XX век. Проф. Драги Митревски од Универзитетот Свети Кирил и Методиј во Скопје настапи со излагање за процесите на создавање на првите државни творби на Балканот во раната Антика во споредбен контекст со сличните процеси на Далечниот Исток. Проф. Чжао Венјинг од Универзитот на Јуннан понуди свое видување на релевантноста на концептот на „ускладеност помеѓу човекот и природата“ во класичната кинеска философија од стојалиште на обидите да се оформи идеја за современа еколошка цивилизација.

Освен посочениве, со свои поденакво издржани научни излагања се обратија и многу други учесници, кои побудија не помал интерес меѓу колегите и публиката на Конференцијата.